SUN ผนึก “JP-KTDM” ลุยวิจัยพัฒนา “กัญชง” เต็มสูบ
SUN ร่วมมือ “JP-KTDM” ลุยวิจัยพัฒนา “กัญชง” เต็มสูบ ทั้งด้านการปลูก และการสกัดสารสำคัญ รวมไปถึงการพัฒนาผลิตภัณฑ์จากพืชกัญชง โดยลงนามความร่วมมือวันที่ 6 ธันวาคม 64
7 ธ.ค. 2564

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN ร่วมกับ ดร.สิทธิชัย​ แดงประเสริฐ ประธานเจ้าหน้าที่บริหาร บริษัท โรงงานเภสัชอุตสาหกรรม เจอเอสพี (ประเทศไทย) จำกัด (มหาชน) หรือ JP และ นายธีร ชุติวราภรณ์  ประธานเจ้าหน้าที่บริหาร บริษัท เค ที ดี เอ็ม จำกัด หรือ KTDM ได้ลงนามความร่วมมือ 3 ฝ่าย ลุยพัฒนาผลิตภัณฑ์จากกัญชงครบวงจร เมื่อวันที่ 6 ธันวาคม 2564 ที่ผ่านมา
โดยนายองอาจ ประธานเจ้าหน้าที่บริหาร SUN กล่าวว่า บริษัทฯ ให้ความสำคัญกับการพัฒนาต่อยอดและเพิ่มมูลค่าผลิตผลทางการเกษตร ซึ่งมุ่งเน้นการพัฒนาตั้งแต่ ต้นน้ำสู่ปลายน้ำ โดยการนำเทคโนโลยีและนวัตกรรมมาใช้ นอกจากการพัฒนาผลิตภัณฑ์ข้าวโพดหวานซึ่งเป็น Core Business ของบริษัทฯ แล้ว ยังให้ความสนใจในการพัฒนากัญชง ที่ถือเป็นพืชเศรษฐกิจมูลค่าสูง ที่ใช้ประโยชน์ได้จากทุกส่วน ตั้งแต่ราก ลำต้น ใบ จนถึงดอกและเมล็ด และสามารถแปรรูปในกลุ่มอุตสาหกรรมอาหาร เครื่องดื่ม อาหารเสริม เวชสำอาง และเวชภัณฑ์ยา ซึ่งมีประโยชน์ต่อสุขภาพ
ขณะที่ก่อนหน้านี้บริษัทฯ ได้ร่วมมือกับมหาลัยวิทยาลัยแม่โจ้ เพื่อการพัฒนาสายพันธุ์สมุนไพรและกัญชง เพื่อนำไปใช้ประโยชน์ทางการแพทย์และอาหาร โดยครอบคลุมถึงการศึกษาโอกาสและความเป็นไปได้ในการนำมาต่อยอดสู่ผลิตสินค้าต่างๆ นอกจากนี้บริษัทได้เล็งเห็นโอกาสในการเข้าไปร่วมมือกับ JP และ KTDM เพื่อดึงศักยภาพและความพร้อมที่แต่ละบริษัทมีมาใช้เพื่อต่อยอดธุรกิจให้เป็นรูปธรรมและเพิ่มปัจจัยบวกมากยิ่งขึ้น
สำหรับความร่วมมือระหว่าง 3 ฝ่าย มีวัตถุประสงค์หลักในการพัฒนาและวิจัย ทั้งด้านการปลูก และการสกัดสารสำคัญจากพืชกัญชง รวมไปถึงการพัฒนาผลิตภัณฑ์จากพืชกัญชง ด้วยความเชี่ยวชาญของแต่ละฝ่าย โดย JP มีประสบการณ์กว่า 40 ปี ด้านการผลิตยาแผนปัจจุบันและอาหารเสริมได้รับมาตรฐาน ควบคุมโดยทีมนักวิทยาศาสตร์ผู้เชี่ยวชาญ
ส่วน KTDM ซึ่งเป็นบริษัทย่อยของ บริษัท โอเชี่ยน คอมเมิรช จำกัด (มหาชน) หรือ OCEAN เป็นผู้ควบคุมปัจจัยการผลิตตั้งแต่ต้นน้ำ กลางน้ำ ปลายน้ำ และมีเครื่องจักรที่สามารถแยกสาร CBD ได้ 4 รูปแบบ ได้แก่ FULL SPECTRUM , BROAD SPECTRUM , CBD ISOLATE และ WATER SOLUBLE CBD ISOLATE ที่สามารถรองรับการผลิต เพื่อตอบสนองความต้องการของลูกค้าได้อย่างครบวงจร
อย่างไรก็ตามการร่วมมือในครั้งนี้ นับเป็นอีกก้าวสำคัญที่นำไปสู่การแลกเปลี่ยนองค์ความรู้และสนับสนุนการเพาะปลูก วิจัย สกัด และผลิต ผลิตภัณฑ์ใช้กัญชงเป็นส่วนประกอบ โดยคาดว่าจะสามารถสร้างผลิตภัณฑ์สุขภาพจากกัญชง ตอบสนองต่อเทรนด์สุขภาพ และสร้างรายได้ให้เติบโตร่วมกันแบบก้าวกระโดดในอนาคต